b'\n_START_ARTICLE_\nRob Tyner\n_START_SECTION_\nMC5\n_START_PARAGRAPH_\nRob Tyner liittyi MC5-rockyhtyeeseen alun perin basistiksi vuonna 1965, mutta yhtyeen muut j\xc3\xa4senet huomasivat pian h\xc3\xa4nen sopivan paremmin laulajaksi. MC5:n nopea ja energinen rock on vaikuttanut suuresti my\xc3\xb6hemp\xc3\xa4\xc3\xa4n garage rockiin, punk rockiin ja metallimusiikkiin. Tyner lauloi yhtyeen jokaisella albumilla. Yhtye oli poliittisesti aktiivinen ja asenteeltaan vallankumouksellinen. Kirosanat MC5:n kappaleissa saivat levykaupat kielt\xc3\xa4ytym\xc3\xa4\xc3\xa4n myym\xc3\xa4\xc3\xa4n heid\xc3\xa4n albumejaan, ja levy-yhti\xc3\xb6 Elektra Records erotti yhtyeen. Yhtyeen j\xc3\xa4seni\xc3\xa4 pid\xc3\xa4tettiin useasti t\xc3\xb6rkeiden tai paheksuttavien tekojen ja vallankumouksellisen toiminnan vuoksi._NEWLINE_Levy-yhti\xc3\xb6n menett\xc3\xa4misen j\xc3\xa4lkeen MC5:n j\xc3\xa4senten v\xc3\xa4lit huonontuivat. Tyner erosi yhtyeest\xc3\xa4 vuonna 1972 kesken Euroopan kiertueen. Saman vuoden lopussa MC5 hajosi.\n_START_SECTION_\nSooloura\n_START_PARAGRAPH_\nTyner yritti MC5:n j\xc3\xa4lkeen soolouraa pariin otteeseen, mutta j\xc3\xa4i ilman menestyst\xc3\xa4. Vuonna 1977 h\xc3\xa4n esiintyi Eddie & the Hot Rods- yhtyeen kanssa tarkoituksena saada MC5:n uudelleenjulkaistut LP-levyt myym\xc3\xa4\xc3\xa4n. Detroitissa h\xc3\xa4n aloitti aluksi the New MC5-nimisen projektin, josta muodostui Rob Tyner Band. Yhtye keikkaili aikansa ja levytti yhden singlen, joka ei menestynyt kaupallisesti. My\xc3\xb6hemmin Tyner alkoi ty\xc3\xb6skennell\xc3\xa4 detroitilaisten ja michiganilaisten yhtyeiden kanssa manageroimalla ja promotoimalla niit\xc3\xa4. _NEWLINE_Tyner pysyi kauan erossa musiikinteosta, kunnes levytti sooloalbumin Blood Brothers vuonna 1990 ja alkoi esiinty\xc3\xa4 pienille yleis\xc3\xb6lle. Ennen kuolemaansa Tyner oli sopinut tekev\xc3\xa4ns\xc3\xa4 kiertueen Blackfoot-rumpali Jakson Spiresin kanssa, mutta h\xc3\xa4n kuoli ennen jo sovittuja keikkoja.\n_START_SECTION_\nKuolema\n_START_PARAGRAPH_\nTyner sai syd\xc3\xa4nkohtauksen pys\xc3\xa4k\xc3\xb6idyss\xc3\xa4 autossaan 17. syyskuuta 1991 Berkleyss\xc3\xa4 Michiganissa. H\xc3\xa4net l\xc3\xb6ydettiin kuljettajan penkilt\xc3\xa4 elottomana ja vietiin Beaumont Hospital -sairaalaan Royal Oakiin, jossa h\xc3\xa4n kuoli seuraavana p\xc3\xa4iv\xc3\xa4n\xc3\xa4 46-vuotiaana. Tyner j\xc3\xa4tti j\xc3\xa4lkeens\xc3\xa4 vaimon ja nelj\xc3\xa4 lasta. H\xc3\xa4net haudattiin MC5 -T-paita yll\xc3\xa4\xc3\xa4n. Tynerin perheen auttamiseksi MC5 j\xc3\xa4rjesti vuonna 1992 paluukonsertin, jossa yhtye esiintyi nelj\xc3\xa4n elossa olevan j\xc3\xa4senens\xc3\xa4 voimin.'